Ануа Аԥсны Арбџьармчқәа рҭагылазаашьа гәеиҭеит
Акомплекстә гәаҭара мҩаԥысуан ԥхынгәы 25-28 рзы.
АҞӘА, ԥхынгәы 30 - Sputnik. Аԥсны атәылахьчара аминистр, аинрал-полковник Владимир Ануа акомплекстә гәаҭара мҩаԥигеит Арбџьармчқәа рырхәҭақәеи хаз игоу аҟәшақәеи рахь днеины.
Аусбарҭа ахада игәеиҭеит амотохысцәа, артиллеристцәа, авиациатә гәыԥ аҟәшақәа разыҟаҵара ахьынӡаҟоу, ҷыдала иҭиҵааит аџьаԥҳани арратә техникеи рмаҵзуреи рыҵәахреи азы, аруаа анхарази аԥсшьарази рҭыԥқәа аиӷьтәразы, аинформациа ахьроуша, акы ахьыҟарҵаша аҭыԥқәа рзалхразы, акомандатә еилазаара русуратә кабинеҭқәа рҭыԥ рықәҵаразы аусура алҵшәақәа зеиԥшроу.
Ануа аҭакзыԥхықәу ахаҿқәа рнапы ианиҵеит агәаҭарақәа раан иаарԥшыз агхақәеи урҭ рымзызқәеи раԥыхразы ҩнапыкла аус рурц.
Уи адагьы, атәылахьчара аминистр дазхьаԥшит атыл аиқәыршәара, аџьаԥҳани арратә техникеи рыҵәахра азҵаара.
Ирылацәажәеит архәҭақәа рнапхгараҭара асистема аиӷьтәреи урҭ аибашьра разхиазаара аизырҳареи алзыршаша ашьаҿақәа.